Document ID: 32002R2381

Komisijas Regula (EK) Nr. 2381/2002
(2002. gada 30. decembris),
ar kuru groza Regulu (EK) Nr. 2342/1999, ar ko paredz sīki izstrādātus noteikumus par to, kā attiecībā uz piemaksu sistēmām piemērot Padomes Regulu (EK) Nr. 1254/1999 par liellopu gaļas tirgus kopīgo organizāciju
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 2345/2001 [2], un jo īpaši tās 6. panta 7. punktu un 10. panta 3. punktu,
tā kā:
(1) Attiecībā uz piemaksu par zīdītājgovīm, 29.a pants Komisijas Regulā (EK) Nr. 2342/1999 [3], kurā jaunākie grozījumi izdarīti ar Regulu (EK) Nr. 1830/2002 [4], paredz noteikumu par dzīvnieku skaita noapaļošanu, aprēķinot teļu minimālo un maksimālo skaitu, ko izsaka procentos. Šā noteikuma piemērošana nav izdevīga ražotājiem, uz kuriem attiecas Regulas (EK) Nr. 1254/1999 10. pantā paredzētie pasākumi, ko piemēro 2003. gadā. Lai nodrošinātu vienādu attieksmi pret visiem ražotājiem, jāprecizē šā noteikuma piemērošana minētajā laika posmā, lai noteiktu teļu skaitu, ja piemaksu piemēro par diviem dzīvniekiem.
(2) Tādēļ attiecīgi jāgroza Regula (EK) Nr. 2342/1999.
(3) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2342/1999 29.a pantu papildina ar šādu daļu.
"Neatkarīgi no pirmās daļas Regulas (EK) Nr. 1254/1999 10. pantā paredzēto pasākumu piemērošanai 2003. gadā, ja piemaksu piemēro par diviem dzīvniekiem, teļu skaits, par ko var saņemt piemaksu, ir viena tele."
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 2003. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 30. decembrī

Labels: 10
17
6